
שפת אמת ושפת שקר

הרב אורי ליפשיץ
שיח לשבת פרשת תולדות
חז"ל דרשו הפסוק הַצִּילָה נַפְשִׁי מִשְּׂפַת שֶׁקֶר על יעקב אבינו עליו השלום בעת שהוצרך לומר אנכי עשו בכורך. כי שקר אין לו רגלים. רק בני אדם המשקרים, ע"י שדבוקים בשקר, נותנין כח וקיום להשקר בעולם. כמו שכתוב "שמאבדין העולם וכו'". אבל הצדיק שדבוק באמת, אף שנצרך להשתמש לפעמים גם בהשקר כמו שאמרו "מותר לשנות מפני דרכי שלום", שמי שמכוין להאמת ואינו מדבק עצמו בהשקר יוכל עוד על ידי זה לבטל השקר. כי עולם הזה נקרא עלמא דשיקרא ולכן נצרך לפעמים לתקן העולם על ידי השקר עצמו. רק שצריך לזה סייעתא דשמיא שלא להתדבק הרצון בהשקר ח"ו. וזה שכתוב הַצִּילָה נַפְשִׁי דיקא, שלא להתדבק בשפת שקר שמוציא מפיו כנ"ל. [ויש להבין בזה סוף הפסוק "שָׁכַנְתִּי עִם אָהֳלֵי קֵדָר, אֲנִי שָׁלוֹם וְכִי אֲדַבֵּר הֵמָּה לַמִּלְחָמָה" כנ"ל].
שפת אמת לפרשת תולדות, תרל"ה, ד"ה חז"ל.
באחת התורות החשובות שלו, מתמודד ה'שפת-אמת' עם שפת השקר של יעקב בגניבת הברכות. השפת-אמת לא מתרץ את אמירתו של יעקב ומעמידה כ'אמת', אלא מסביר את משמעות השימוש בשקר של הצדיק בעולם הזה. 

הנחת המוצא היא שעולמנו הוא עלמא דשקרא, עולם השקר והזיוף. אין בעולם הזה יכולת (ואף לא דרישה, כך נראה) לנהוג במידת האמת המוחלטת, אלא נצרכת גמישות בדיבור, גמישות שבמהותה היא שקר, שינוי, החמצה והחטאה של האמת. תביעה לקנה מידה אחד ומוחלט, הצבת האמת כערך היחיד שאמור לכונן את החברה ואת עבודת ה' של היהודי (דבר שעשה רב-סבו של השפת-אמת – הרב'ה מקוצק) אינן באות בחשבון בעולם מלא הדרכים השונות של השלום.

לפני שנמשיך, נתבונן על הנחה זו עצמה – נראה כי מעבר לכך שהשקר הוא המאפיין של ה"עולם הזה", הוא מאפיין של השפה והדיבור במהותם. הלבשת הרעיון במילים, ואולי אפילו עצם הצורך בביטוי ובפניה לאחר, לשומע, הם יציאה מנקודת האמת האינטימית הפנימית, נקודה שהיא גבוהה ועמוקה מהשפה וגבולות הביטוי, והם הם השקר של העולם הזה. היומרה לאמת ולשפת אמת (...) איננה אפשרית, לכאורה. תמיד יישאר פער בין מה שרציתי למה שאמרתי, לעולם דבריי לא יובנו במלואם, מישהו ייפגע ממה שלא התכוונתי, מחוות האהבה או הסליחה לא תצליח לייצג נאמנה את העומד מאחוריה, וממילא תמלא אותו שקר.

בעולמנו התקשורתי הדברים מועצמים שבעתיים. יועצי תקשורת, אנשי פרסום, מומחים לפסיכולוגיית המונים, אסטרטגים פוליטיים, דוברים ואנשי שיווק, כולם עמלים איש איש במקצועו לשכנע אותנו באמצעות מילים (ותמונות, וצבעים, וקולות) לבחור כך או אחרת. זהו עולם המדיה, הדיבור והשפה, עולם שבמהותו אין בו מגע בממשי, ושהתשתית הפילוסופית בתוכה הוא מתקיים גורסת שאין מהות לדברים, אלא רק מבנים שנוצרו ע"י השפה האנושית וכיוצא בזה. כך הופך עולמנו ל"עלמא דשיקרא" לא כי מישהו משקר, אלא כי כבר לא חשוב מי דובר אמת ומי משקר – השאלה היחידה היא כיצד הדברים נראים, מתפרסמים ונתפסים על-ידי קהל השומעים.

העמדה הדתית והמוסרית הקלאסית יוצאת כמובן כנגד דברים אלו, וטוענת לקיומה של אמת בעולם הזה; אך השפת-אמת אינו מסכים עם עמדה זו, אלא מוכיח כי אכן העולם הזה הוא עולם השקר, עולם השפה.

מהו אם כן הפתרון שמציע השפת-אמת? מהו ההבדל בין הרשעים הדבקים בשקר ונותנים לו קיום לבין הצדיקים המבטלים אותו?

ראשית, השפת-אמת רואה את הפיתרון על-ידי השימוש בשקר עצמו. הצדיק לא מציב עולם אלטרנטיבי לעולם השקרי הזה, אלא משתמש בו ומתלבש בשפה ובשקר הללו כאחד האדם. רק כך (ולא על ידי התייצבות מנגד ומבחוץ) יוכל הצדיק לבטל את השקר. נראה, שדיבור של שקר מתוך רצון לאמת ומתוך מודעות לפער האינסופי שבין הפנים לחוץ, מאפשר לבטל את השקריות שבשקר. תיקון העולם באמצעות השקר הגלוי והכוונה הנסתרת לאמת, מאפשר לתקן למעשה את השקריות עצמה, את העמדת הפנים, את הפער שבין הסוביקט לאוביקט.

שנית, הסוד של ההצלחה טמון בעובדה שצריך לזה סיעתא דשמיא. אכן, אין יכולת לאדם לחרוג ממגבלות השפה. לעולם ניאלץ לדבר עם בני אדם, להקשיב ולשוחח, ותמיד להרגיש ש'זה לא זה'. גם כשנחשוב לעצמנו, נחשוב באמצעות מילים ובתוכן יתעצבו מחשבותינו ודמיונותינו. זהו עולמנו, ולא נוכל לצאת ממנו, אלא בעזרתו של ה'. הסיוע של רבונו של עולם מתממש בחיי יעקב אבינו במקום של התפילה. יעקב אכן נכנע (או בוחר להיכנע) לחוקי העולם הזה ומשקר, אבל תפילתו היא ששפת השקר לא תהפוך למשהו פנימי, נפשי. לעומת הרשעים הדבוקים בשקר, הצדיק מתפלל שה'אני' שלו יישאר שלם. נכון ש"כִּי אֲדַבֵּר הֵמָּה לַמִּלְחָמָה", דיבורי והתנהגותי בעולם הזה מחייבים את השקר, שקר שממילא הופך את הקיום למלחמה עם הזולת, אבל כמיהתי היא שבמהותי, בנקודה האינטימית שלי, ב'אני' שלי, לא אהיה כזה.

בקשה שכזו איננה אפשרית, לכאורה. הרי "המעשים מדברים הם בתוך הנשמה" כפי שלימד הרב קוק, וברור שצורות התנסחות וכלי ביטוי מגדירים את התוכן והאור שבתוכם, ו'המדיום הוא המסר'. אך כאן בדיוק נעוצה שפת האמת של השפת-אמת. התפילה במהותה, עצם הפניה החוצה לרבונו של עולם שיסייע לי להיחלץ משפת השקר, עצם פיתוח המודעות והרגישות לכך שהעולם הזה הוא עולם של שקר, גם אם אני אזרחו, אלו הן התנועות הנפשיות שגם יוצרות את הניכור מהשקר עצמו ומציבות את היכולת, אולי (בסיעתא דשמיא) להשאיר נקודה של אמת בתוכיות האדם.

ועוד דבר אחד. גם התפילה יכולה להתפרש הרבה פעמים כשקר, כהונאה עצמית. הרי אינני מתכוון תמיד, וגם כשכן, ברוב המקרים אין זו כוונה 'אמיתית', שלמה, פנימית 'עד הסוף'. ההיחלצות מהתסכול הזה היא בתפילה להתפלל. התפילה כפי שהיא היום גם היא כבר חלק מ'שפת השקר' של העולם. "וַיְפַתּוּהוּ בְּפִיהֶם וּבִלְשׁוֹנָם יְכַזְּבוּ לוֹ וְלִבָּם לֹא נָכוֹן עִמּוֹ וְלֹא נֶאֶמְנוּ בִּבְרִיתוֹ", אך התפילה לה' שיסייע לי לפרוץ את המעגל הזה, של חוסר הכנות והאותנטיות, היא היא זו שאיננה מנוסחת במילים, ושאולי תשמר (או תיצור...) את נקודת המשען של האמת בעולם.

